Twee gou in hof oor transitorooftog(Argieffoto: SA Polisie/Facebook) Twee verdagtes is in Estcourt in KwaZulu-Natal in hegtenis geneem in verband met ŉ transitorooftog. Brig. Nomthandazo Mbambo, woordvoerder van die direktoraat vir prioriteitsmisdaadondersoeke (die Valke), sê drie veiligheidswagte het Woensdag op die R103 buite Estcourt in ŉ transitovoertuig gery toe hulle deur agt mans oorval is. “Die verdagtes het skote op hulle gevuur en hulle amptelike vuurwapens afgeneem. Hulle wou die geldwa oopblaas, maar kon nie toegang kry tot die kontant nie. Slegs ŉ klein bedrag kontant is beskadig tydens die ontploffing.” Twee veiligheidswagte is beseer en is na ŉ hospitaal geneem vir verdere behandeling. “Die Valke in Pietermaritzburg het Donderdag saam met die bom- en honde-eenheid, die Valke se provinsiale spoorspan en nasionale ingrypingseenheid reageer op inligting en twee verdagtes in hegtenis geneem.” ŉ Voorlopige ondersoek het die beamptes gelei na die huis van nog ŉ verdagte waar bewyse ingesamel is oor ander transitoverwante misdade. Dié verdagte is nog voortvlugtig. Die twee verdagtes, wat in hegtenis geneem is, sal na verwagting Maandag in die Estcourt-landdroshof verskyn.